b'\n_START_ARTICLE_\nSpomenik palim borcima Svir\xc4\x8de\n_START_PARAGRAPH_\nSpomenik palim borcima Svir\xc4\x8de je monumentalni, vi\xc5\xa1e od 7 metara visoki spomenik kod mjesta Svir\xc4\x8de na otoku Hvaru, rad kipara Dinka Vrankovi\xc4\x87a.\n_START_SECTION_\nPovijesna pozadina\n_START_PARAGRAPH_\nSpomenik je podignut kao znak pijeteta i sje\xc4\x87anja na 16 Svir\xc4\x8dana poginulih u borbama tijekom Narodnooslobodila\xc4\x8dkoga rata. _NEWLINE_Podignut je na ulazu u mjesto, na lokaciji na kojoj su trojica Svir\xc4\x8dana, na visokom boru, 1. svibnja 1942. izvjesila crvenu zastavu.\n_START_SECTION_\nPodizanje spomenika\n_START_PARAGRAPH_\nPrva inicijativa za podizanjem spomenika, datira iz vremena neposredno iza Drugog svjetskog rata. No tada prikupljena sredstva ulo\xc5\xbeena su u podizanje nove Osnovne \xc5\xa1kole u Jelsi, koju su poha\xc4\x91ala i djeca iz Svira\xc4\x8da. _NEWLINE_Materijalna sredstva za gra\xc4\x91evni materijal \xe2\x80\x93 armirani beton (bijeli lijevani cement) iz kojeg je podignut spomenik, osigurali su sami mje\xc5\xa1tani Svira\xc4\x8da, najprije borci odricanjem po jedne bora\xc4\x8dke mirovine, a kasnije i svi ostali, pa \xc4\x8dak i mje\xc5\xa1tani koji su iselili u prekomorske zemlje. Spomenik je podignut vlastitim radom mje\xc5\xa1tana Svira\xc4\x8da, te su sva prikupljena sredstva ulo\xc5\xbeena u neposredne materijalne tro\xc5\xa1kove gradnje._NEWLINE_Spomenik je podignut tijekom kasnoga ljeta 1981. Trebao je biti sve\xc4\x8dano otvoren na Dan borca, 4. srpnja 1982., no na koncu je otvoren 27. srpnja 1982. na Dan ustanka naroda Hrvatske.\n_START_SECTION_\nLikovne odlike spomenika\n_START_PARAGRAPH_\nAutor likovne koncepcije spomenika, akademski umjetnik, prof. Dinko Vrankovi\xc4\x87, koji je idejnu koncepciju kao i neposrednu fizi\xc4\x8dku izvedbu spomenika realizirao pro bono, tj. besplatno, u svojem je obrazlo\xc5\xbeenju iz 1981. ovako opisao spomenik: _NEWLINE_ \xe2\x80\x9eMoto ovog spomenika je \xe2\x80\x9eZa spomen poginulima \xe2\x80\x93 na ponos \xc5\xbeivima\xe2\x80\x9c. Skulptura je suvremena u izrazu i odra\xc5\xbeava snagu, ljepotu i jednostavnost. Sadr\xc5\xbeaj skulpture je takav da svatko mo\xc5\xbee razumjeti i do\xc5\xbeivjeti na svoj na\xc4\x8din. U svojoj osnovi skulptura simbolizira stablo iz \xc4\x8dijih podrezanih grana mogu izrasti mladice koje \xc4\x87e dati novi \xc5\xbeivot i donijeti nove plodove. Skulptura mo\xc5\xbee podsjetiti na stisnutu \xc5\xa1aku. Taj stisak mora biti vje\xc4\x8dna opomena i poticaj na \xc4\x8dvrsto\xc4\x87u. Ova skulptura mo\xc5\xbee podsjetiti i na ruku sklopljenu u zakletvu i tada mora zna\xc4\x8diti obavezu za odr\xc5\xbeavanjem te zakletve. Ako skulptura podsjeti na jo\xc5\xa1 neprocvjeteni pupoljak, onda to zna\xc4\x8di na\xc5\xa1u vje\xc4\x8ditu nadu da \xc4\x87e taj cvijet jednom otvoriti svoje latice u svoj svojoj ljepoti i donijeti plod.\xe2\x80\x9c _NEWLINE_Spomenik je u njegovu budu\xc4\x87em okru\xc5\xbeju autor osmislio ovako:_NEWLINE_ \xe2\x80\x9eSkulptura bi bila izra\xc4\x91ena od bijelog lijevanog cementa. Povr\xc5\xa1ina bi bila rusti\xc4\x8dna, \xc5\xa1to bi izgledu skulpture davalo svje\xc5\xbeinu i uklopilo je u ambijent. Bjelina skulpture isticala bi se u ambijentu svojim tonalitetom naglasiv\xc5\xa1i joj oblik. Visina skulpture ne bi smjela biti prigu\xc5\xa1ena okolinom, ve\xc4\x87 se mora do\xc5\xbeivjeti slobodnom. U sklopu spomenika nalazio bi se blok sa ispisanim imenima poginulih, kao i moto spomenika. \xe2\x80\x9c\n_START_SECTION_\nKriti\xc4\x8dki diskurs\n_START_PARAGRAPH_\nUz ovaj opse\xc5\xbeniji Srhojev osvrt valja napomenuti da Jane\xc5\xa1ev spomenik u Brezovici kraj Siska sasvim sigurno nije mogao utjecati na Vrankovi\xc4\x87evo rje\xc5\xa1enje spomenika u Svir\xc4\x8dima, jer su oba spomenika podignuta iste, 1981. godine, kako to uostalom svjedo\xc4\x8di i tekst Jak\xc5\xa1e Fiamenga o podizanju spomenika u Svir\xc4\x8dima, objavljen u \xe2\x80\x9eSlobodnoj Dalmaciji\xe2\x80\x9c od 20. rujna 1981. u kojem je objavljena fotografija ve\xc4\x87 podignutog svir\xc4\x8danskog spomenika. To je Srhoju bilo poznato, jer je on i sam taj \xc4\x8dlanak Jak\xc5\xa1e Fiamenga on u svojem tekstu o Vrankovi\xc4\x87i izravno citirao, ali je pritom o\xc4\x8dito previdio kronolo\xc5\xa1ku usporednost tj. sinhronost oba ta spomeni\xc4\x8dka rje\xc5\xa1enja, onog u Sisku i onog u Svir\xc4\x8dima (za kojeg zabunom navodi da je izvedeno 1982., iako je dovr\xc5\xa1eno jo\xc5\xa1 koncem ljeta 1981. /dakle u potpuno isto vrijeme kada i Jane\xc5\xa1ov spomenik kod Siska!/, a 27. 7. 1982. je samo sve\xc4\x8dano otvoreno), koja onemogu\xc4\x87uje da je bilo koje od tih dvaju uspjelih rje\xc5\xa1enja utjecalo na ono drugo._NEWLINE_\xc5\xa0to se ti\xc4\x8de usporedbe spomenika u Svir\xc4\x8dima s onim Saboli\xc4\x87evim kraj Ni\xc5\xa1a, Srhoj ulazi u djelomi\xc4\x8dnu kontradikciju, navode\xc4\x87i da je Vrankovi\xc4\x87evo rje\xc5\xa1enje \xe2\x80\x9egracilno\xe2\x80\x9c, dok je uspore\xc4\x91uju\xc4\x87i prije toga ga s Jane\xc5\xa1ovim, bio naveo da je manje \xe2\x80\x9eelegantno\xe2\x80\x9c (s \xc4\x8dime se te\xc5\xa1ko slo\xc5\xbeiti obzirom da se Jane\xc5\xa1ovo sastoji od "snopa" vertikalnih formi, koje zbog svoje mno\xc5\xbeine i mogu biti istanjene, a Vrankovi\xc4\x87evo od jednog "stupa" koji zbog svoje nosivosti nije mogao biti odve\xc4\x87 istanjen). Iako su Srhojeve asocijacije u smjeru spomenika u Sisku i Ni\xc5\xa1u logi\xc4\x8dne, obje njegove usporedbe su zapravo mehani\xc4\x8dke, a ne generi\xc4\x8dke, jer je Vrankovi\xc4\x87evo rje\xc5\xa1enje svir\xc4\x8danskog spomenika dosljedno sebi te je proporcionirano sukladno kako samoj temi, tako i specifi\xc4\x8dnim odlikama mjesta na kojem se sam spomenik nalazi.'